b'\n_START_ARTICLE_\nCeli\xc4\x8dna delitev\n_START_PARAGRAPH_\nCeli\xc4\x8dna delitev je biolo\xc5\xa1ki proces, del celi\xc4\x8dnega cikla, pri katerem iz mati\xc4\x8dne celice nastaneta dve ali ve\xc4\x8d h\xc4\x8derinskih celic._NEWLINE_Proces se nekoliko razlikuje pri obeh glavnih tipih celic, prokariontskih in evkariontskih. Celi\xc4\x8dni delitvi pri prokariontih pravimo binarna fizija, pri njej se genski material najprej podvoji, kopiji se pritrdita na razli\xc4\x8dni mesti celi\xc4\x8dne membrane in nazadnje se razdeli preostanek citoplazme v procesu citokineze. Pri evkariontih poznamo dva glavna na\xc4\x8dina celi\xc4\x8dne delitve, ki sta kompleksnej\xc5\xa1a zaradi zapletenej\xc5\xa1e zgradbe evkariontskih celic z jedri in drugimi organeli. Z vegetativno delitvijo ali mitozo nastaneta h\xc4\x8derinski celici, ki sta obi\xc4\x8dajno genetsko identi\xc4\x8dni mati\xc4\x8dni celici, z redukcijsko delitvijo ali mejozo pa se \xc5\xa1tevilo kromosomov prepolovi, nastanejo \xc5\xa1tiri haploidne gamete._NEWLINE_Za prokarionte in enoceli\xc4\x8dne evkarionte je celi\xc4\x8dna delitev na\xc4\x8din razmno\xc5\xbeevanja, pri njih z vsako delitvijo iz mati\xc4\x8dnega nastaneta dva nova organizma. Pri organizmih, ki se razmno\xc5\xbeujejo spolno, nastane nov organizem z zdru\xc5\xbeitvijo dveh gamet v zigoto. Ve\xc4\x8dceli\xc4\x8dni organizmi z mitozo rastejo in nadome\xc5\xa1\xc4\x8dajo odmrle celice.'